arnastofnun/IGC-2024 huggingface dataset:
Hringiðan í desember

Björt framtíð gagnast með því að draga fylgi frá Samfylkingunni og Framsókn. Annað er ekki þar að hafa. Flokkurinn fer í stjórn með þeim, sem bezt býður. Þar mun hann engin áhrif hafa á stefnu, en vera Gnarristum og slíku gengi aðgöngumiði að trogum ríkisins. Samstaða virkar á hinn veginn, enginn vill eiga samstarf við hana af ótta við sérvitra stefnu. Meiri von er í Dögun, einkum ef fleiri fulltrúar Stjórnlagaráðs fara í vonarsæti á framboðslistum. Hægri grænir gera gagn með því að draga fylgi frá Flokknum. Ekkert framboð ræðst á Vinstri græna, enda er Páll frá Heimssýn einfær um slátra flokknum.
Þú velur þína kosti

Ég nota mest skíðagönguvélina, því að hún fer létt með liðina. Er orðinn 72 ára og stirður til gangs eftir langvinna offitu. Gefst því upp á göngu og hjólreiðum, en skíðagönguvélin ofbýður mér ekki. Hún dreifir þunganum upp í efri hluta líkamans. Væri ég á bezta aldri, mundi ég fara út að ganga. Það er skemmtilegasta hreyfingin og hentar bezt þeim, sem ekki eru yfir sig hrifnir af heilsurækt. Stafaganga er afbrigði af göngu, sem virkar svipað og skíðagönguvél. Stafirnir dreifa þunga átaksins upp úr fótunum. Kostir þínir í stöðunni eru margir og þú velur bara þá heilsurækt, sem hentar þér bezt.
Englar votta félaga sína

Þjóðþrifafyrirtækið Drómi auglýsir á heilsíðu siðferðisvottorð frá frægu Fjármálaeftirliti. Svo virðist sem eftirlitið hafi spurt forstjóra Dróma, hvort ekki sé allt í lagi þar á bæ. Samkvæmt verklagsreglum eftirlitsins á það ekki hafa eftirlit með fjármálastofnunum. Að sögn forstjórans, þegar smálánabankarnir voru gagnrýndir. Samkvæmt sömu reglum talar þetta fræga Fjármálaeftirlit bara við starfsfólk, aldrei við viðskiptavini fyrirtækja í þjóðþrifum. Við engan kúnna var talað af þessu tilefni. Allir geta fengið siðferðisvottorð frá frægri stofnun, sem enginn veit, að hafi nein verkefni.
Með skott milli fóta

Vestræni herinn býr sig nú til brottfarar frá Afganistan. Ellefu ára hernám hafði öfug áhrif við væntingar. Talíbanar munu fylla eyðuna, sem myndast. Spilling er gegndarlaus í landinu, mest vegna vestrænna áhrifa. Kabúl hefur verið breytt í dauða kastalaborg. Nútímavæðing hefur engin orðið í landinu og skólum verður lokað. Framleiðsla eiturlyfja margfaldaðist í skjóli hers, en talíbanar munu halda henni í skefjum. Kannski tíunda tilraun Vesturlanda til að stjórna Afganistan í sinni mynd. Enginn hefur stuðlað meira að öfgum múslima en einmitt Bandaríkin og hin vígfúsu Vesturlönd. Þar á meðal Ísland.
Bannið bjó til mafíu

Bannárin í Bandaríkjunum eru gott dæmi um hættu af banni á hegðun á gráum svæðum. Áfengisbann skóp bandaríska mafíu, sem gróf undan þjóðskipulaginu. Keppti við ríkið og magnaði spillingu fólks, sem sagði ekki til glæpamanna. Þegar áfengi var leyft aftur, rak mafían vændi, fjárhættuspil og fíkniefni. Sama sagan varð um allan heim. Bann við vændi, fjárhættuspili og fíkniefnum framleiddi skipulagðar mafíur. Fyrir stríð voru grá svæði leyfileg í Evrópu. Leyfa ber aftur vændi, fjárhættuspil og fíkniefni. Grefur undan skipulögðum glæpum. Bjargar einnig ríkisfjárhag með ríkisrekstri fíkniefna í apótekum.
Hreyfingin er fjórðungur

Ofæta gengur ekki af sér spikið og tekur það ekki á þrekhjóli. Rétt mataræði er mikilvægara. Góð hreyfing í klukkustund á dag fimm sinnum í viku er að vísu nauðsynlegur þáttur í heilbrigðu lífi. Kannski má meta slíka hreyfingu upp á fjórðung í baráttunni gegn offitu. Þrír fjórðu koma frá réttum mat, réttu borðhaldi, skipulagi matarvenja og þáttöku í samfélagi matarfíkla. Mat má gróft reikna sem þrjá fjórðu og hreyfing einn fjórða. Í hreyfingunni skipta þrekæfingar mestu. Göngu/hlaupabretti, þrekhjól eða skíðagönguvél, ganga eða hlaup samfellt í hálftíma eða lengur. Taktu 300 kaloríur á dag í hreyfingu.
Hægra ástarævintýri

Pressan og vefmiðlar hægri jaðars Sjálfstæðisflokksins fara þessa dagana hamförum í ástarkvaki við frambjóðanda Flokksins hjá Samfylkingunni. Hægri vefmiðlarnir finna Guðbjarti Hannessyni allt til foráttu og lofa Árna Pál Árnason upp í hástert. Guðbjartur sé strengbrúða Jóhönnu, en Árni Páll sé maður fólksins. Í ráðherradómi sýndi Árni Páll eigi að síður, að hann hélt með bankastjórum gegn fólkinu. Nær lagi væri að kalla hann mann Flokksins, Sjálfstæðisflokksins. Verði Árni Páll flokksformaður sjá hægri vefmiðlarnir fyrir sér ástarævintýri hægri ríkisstjórnar Flokksins og Samfylkingarinnar.
Jóðsóttin og músin

Nokkrum sinnum hef ég lýst undrun minni á seinagangi Sérstaks saksóknara. Hef bent á margsvikin loforð hans um ákærur á næsta leiti. Nú eru að bætast við fleiri áhyggjuefni. Ekkert virðist koma út úr ýmissi tækni, sem beitt er við rannsókn mála. Skjöl eru tekin í húsrannsókn, en ekkert af þeim er lagt fyrir dóm sem málsgagn. Símar eru hleraðir mánuðum saman, en ekkert símtal er lagt fyrir dóm sem málsgagn. Mikið er í húfi í málum þessum, Exista ein skiptir tugum milljarða. Eðlilegar eru húsrannsóknir og símhleranir í svo viðamiklum málum. En við búumst ekki við mús, þegar fjallið tekur jóðsótt.
Hættir að sigra heiminn

Sjálfstæðisflokkurinn endurritar sagnfræðina rösklega. Búinn að taka lofið um útrásina úr sögu Flokksins á vefnum. Fjarlægt var: “Ítök stjórnmálamanna og opinberra aðila í atvinnulífinu hafa aldrei verið minni og fyrirtækin aldrei verið öflugri.” Nefnilega ekki lengur fínt að hrósa sér af skipulegu eftirlitsleysi með banksterum. Í sögu Flokksins er ekki heldur lengur þetta: “Atvinnulífið hefur nýtt sér til fulls það frelsi til athafna sem stjórnvöld komu á í lok 20. aldar og starfssvæðið er heimurinn allur.” Já, það verður að gera hlé á lofi um frelsið, meðan kjósendur ljúka við að gleyma hruninu.
Þegar gangráðinn vantar

Flestir hafa innbyggðan gangráð í heilanum, sem segir þeim, hvenær komið sé nóg af mat. Hjá öðrum öðrum dofnar gangráðurinn með aldrinum og þeir fara að bæta á sig. Sumir þyngjast um kíló á ári eftir fertugt, ef ekkert er að gert. Svo eru aðrir, sem hafa alls ekki þennan gangráð, vita ekki, hvenær þeir eiga að hætta að borða. Þetta hvort tveggja skýrir mikið af ofþyngd og offitu í nútíma samfélagi, sem einkennist af lítilli hreyfingu. Þeir, sem ekki hafa gangráðinn, verða að koma sér upp ytri aðferðum til að hafa hemil á sér. Verða að átta sig á matarþörf sinni og koma sér upp aga í mataræðinu.
Sconi, Morsi og Davíð

Fleiri kjósendur eru foráttufífl en Íslendingar einir. Mario Monti segir af sér forsætis á Ítalíu og Berlusconi tilkynnir endurkomu sína. Vafalaust munu Ítalir enn kjósa sinn ofursterka leiðtoga. Egyptar kusu sinn Mohammed Morsi, sem var fljótur að gefa út tilskipun um sitt eigið einræði. Kjósendur munu vafalaust endurkjósa hann í hrifningu á sínum sterka leiðtoga. Írakar dáðu Saddam Hussein eins og Rússar dá Vladimir Putin, hvort tveggja örgustu bófa. Tveir þriðju hlutar íslenzkra kjósenda eru svo skyni skroppnir, að vonlaust er að koma upp nýju Íslandi. Gefur Davíð sterki ekki bara kost á sér aftur?
Framboð þingmanna

Ný framboð valda mér sum hver vonbrigðum. Víðast eru þar þingmenn að verki, brenndir af rugli vinnustaðarins. Sé ekki, að Samstaða snúist um neitt annað en Lilju Mósesdóttur og einþykkar kenningar hennar. Björt Framtíð snýst um fátt annað en bjarta framtíð þingmanna, sem þangað hafa flúið af sökkvandi skipum. Dögun fylgja meiri væntingar, því að þar hafa birzt frambjóðendur úr lausnadrifnu stjórnlagaráði. Hægri grænir virðast alveg lausir við brennda þingmenn. Af þessum flokkum hefur aðeins Björt Framtíð kveikt í kjósendum. Ég bíð enn eftir nýjum frambjóðendum, sem hugsa eins og langþreytt þjóðin.
Æði verkfræðinga

Benti í gær á áratuga reynslu af áætlunum verkfræðinga, sem jafnan eru rugl. Topparnir eru ráðgjafar Landsvirkjunar, Orkustofnunar og HS Orku. Reiknuðu feiknarlegt magn af auðveldri orku í jarðhitann. Þeir voru úti að aka. Samið var um álver í Helguvík, en ekki er enn búið að finna orkuna. Verkfræðingar höfðu tvíreiknað og þríreiknað orkumagnið og hefðu tæmt hitabirgðir skagans á skömmum tíma. Nú eru óðu ráðgjafarnir enn komnir á flug. Búnir að reikna útflutning á þreföldum Kárahnjúkum á streng til útlanda. Vinsælt væri þó, að áður leiðréttu fræðingarnir rugl sitt víða um Hellisheiði og Reykjanesskaga.
Einn kúrinn í langri röð

Gallinn við kaloríutalningu að hætti næringarfræði er, að fólk bilar. Fer upp úr hámarkinu og fer að falsa bókhaldið. Það gleymir mikilvægum atriðum eins og neyzlu á nammi milli máltíða. Þegar falsaða bókhaldið hættir að virka, fyllist fólk vonleysi og gefst upp á aðhaldi í þyngd. Þá er hætt við, að kaloríutalning verði bara enn einn kúrinn í langri röð vonlausrar baráttu við ofþyngd og offitu. Til þess að koma í veg fyrir þetta, þarftu að forðast mat, sem eykur svengd þína svo mjög, að allt fari úr böndum. Í viðbót við kaloríutalninguna þarftu að forðast mat, sem leiðir til aukinnar svengdar.
Ofurafl yfirstéttar

Sérhagsmunir yfirstéttarinnar eru sterkasta aflið í þjóðfélaginu, þrátt fyrir norræna velferðarstjórn. Fjölmiðlar eru flestir áróðursvélar eigenda, einkum kvótagreifa. Embættismenn telja sig flestir vera yfirstéttar og eru stéttvísir. Dómarar eru á sama báti. Sérfræðingar eru kostaðir af stjórum og fyrirtækjum yfirstéttarinnar og gæta hagsmuna hennar. Yfirstéttin á Flokkinn og Framsókn, Moggann og nýmiðla og teygir sig inn í Samfylkinguna og Vinstri græna. Ekkert gerist af viti hér á landi fyrr en þjóðin sér ljósið og gerir uppreisn gegn kvölurum sínum. Sem ekki er fyrirsjáanlegt í náinni framtíð.
Óbilandi trúarstyrkur

Frá ómunatíð hafa kostnaðaráætlanir verkfræðinga reynzt skrípó. Samt eru þeir enn látnir áætla. Fyrir hrun útlistuðu peningafræðingar snilld og dýrð bankabófa og útrásarbófa. Samt eru þeir enn að áætla, greiningardeildir bankanna blómstra enn. Allt frá hruni hefur hálf stétt lögfræðinga atvinnu af þjónustu við glæframenn. Samt eru þeir enn látnir skila áliti um allt milli himins og jarðar. Ofan á framhald kostnaðaráætlana, fjárhagsáætlana og álitsgerða eru meintir sérfræðingar nánast daglega í fjölmiðlum. Trúa menn virkilega enn á sérfræðinga? Vantar ekki eitthvað í hausinn á fjölmiðlungum?
Marshall í valdabraski

Fráleitt er að telja uppkast þjóðarinnar að stjórnarskrá vera vanreifað. Var fyrst rætt almennum orðum á þjóðfundi. Síðan var orðalagið einróma samþykkt í stjórnlagaráði. Því orðalagi var gefið grænt ljós í þjóðaratkvæðagreiðslu. Tók Róbert Marshall ekki eftir þeim yfirgnæfandi meirihluta? Svaf hann bara? Nú vill hann tefja málið fram yfir kosningar. Hann er ekki í lagi. Líklega er að baki dulbúið tilboð Bjartrar Framtíðar til Flokksins um samstarf. Um að flokkur hans og Guðmundar Steingrímssonar vilji fleygja uppkastinu. Björt Framtíð er ekki lengur vonin blíð, heldur hefðbundinn flokkur valdabraskara.
Lyfin finnast ekki

Boðefnaskipti í heilanum virka ekki eðlilega í fíklum. Boðefnin eiga að segja okkur, hvenær sé komið nóg. En gera það ekki hjá sumum og þeir eru kallaðir fíklar. Matarfíklar halda áfram að borða, þótt þeir séu búnir að fá meira en nóg. Þeir fá sér aftur á diskinn og þeir fá sér mat milli mála. Smám saman blása þeir út eins og blöðrur. Það getur ekki talizt heilbrigt. Vísindamenn hafa reynt að búa til lyf, sem leiðrétta þessi boðefnaskipti, en það hefur ekki tekizt. Fíklarnir halda áfram að þyngjast of mikið og þeim fjölgar ört sem þyngjast of mikið. Kannski finnast slík lyf, kannski ekki.
Skrítin sátt við greifa

Ráðherrar vinstri grænna brutu gegn væntingum fólks eftir hrunið með því að eyðileggja þjóðareign auðlinda hafsins. Þverskölluðust við að fyrna kvótann. Í stað þess hófu þeir dans við kvótagreifa um svokallaða sátt. Enga slíka sátt þurfti við greifana, bara sátt þjóðarinnar við sjálfa sig. Fyrst kom Jón Bjarnason að þessu ógæfuverki og síðan Steingrímur J. Sigfússon. Út úr því er komið enn eitt frumvarp, sem engum líkar, hvorki þjóð né kvótagreifum og umboðsmönnum þeirra. Þannig hefur hvað eftir annað tekizt að spila málinu í tímahrak, sem endar bara á einn veg. Með verstu svikum ríkisstjórnarinnar.
Bjánar gegn bófum

Bjánaflokkar Samfylkingar og Vinstri grænna ganga nestislausir til kosninga eins og bófaflokkar Framsóknar og Flokksins. Hafa brugðist væntingum fólks og svikið helztu kosningaloforðin. Með ótrúlegustu undanbrögðum í heilt kjörtímabil hafa þeir vikizt undan fyrningu kvóta og þjóðnýtingu hans. Og nú er stjórnarskráin að fara í hakkavél bófaflokksins á síðustu dögum þingsins. Bjánaflokkarnir gátu sagt sér, að bófaflokkarnir mundu beita öllum brögðum til að fella stjórnarskrá fólksins á tíma. Eina leiðin að hindra endurheimt bófanna á valdakerfinu er að styðja nýja flokka til sigurs í kosningunum.
Hagsmunagæzla sérfræðinga

Töluvert af svokölluðum sérfræðingum landsins eru partur af yfirstéttinni, einkum lögmenn. Flestir þeirra gæta hagsmuna yfirstéttarinnar, en alls ekki þjóðarinnar. Finna allt til foráttu þeim breytingum, sem fela í sér skert forréttindi og fríðindi yfirstéttarinnar. Eru þess vegna andvígir þjóðareign kvótans og nýrri stjórnarskrá. Hvort tveggja felur í sér tilfærslu á valdi frá þeim, sem ekki lúta sömu reglum og takmörkunum og aðrir landsmenn. Við skulum hafa þetta í huga, þegar við heyrum gagnrýni sérfræðinga á þjóðareign kvóta og nýrri stjórnarskrá. Sú gagnrýni er fyrst og fremst hagsmunagæzla.
Áratugir í Harvard

Bitastæðustu rannsóknir á fíknum voru gerðar í Harvard-háskóla yfir 65 ára tímabil frá 1930. Prófessor George E. Vaillant skrifaði um þær bækur árin 1983 og 1995. Þær fjölluðu um alkóhólisma. Við vitum ekki, að hve miklu leyti þær ná til matarfíknar. Í stuttu máli leiddu þessar rannsóknir í ljós, að alkóhólismi er sjúkdómur í heilanum. Í kjölfarið var þetta viðurkennt sem sjúkdómur af bandarísku læknasamtökunum og svo af Alþjóða heilbrigðisstofnun Sameinuðu þjóðanna. Engar hliðstæðar rannsóknir hafa farið fram á matarfíkn, svo að enn er verður að teljast opið, hvort hún er sjúkdómur í heilanum.
Valtið yfir bófaflokka

Hvernig skal meta, hversu mikið málþóf hæfi umræðu um nýja stjórnarskrá? Á að miða við fimmtíu klukkustundir eða kannski hundrað? Á að taka tillit til þess, hvort bófarnir tala um stjórnarskrána eða bara um daginn og veginn. Af því, sem á undan er gengið, er líklegt, að innihald umræðunnar rýri enn veg og virðingu Alþingis. Foringjar bófaflokkanna á Alþingi hafa dregið leifar þessarar virðingar fram og aftur um svaðið í nokkur ár. Höfnum eindregið samningi við bófa um skert framsal réttinda frá greifunum til þjóðarinnar. Millileið er ófær í stjórnarskrármálinu. Valta verður yfir bófaflokkana.
Málþóf skerðir virðingu

Erfitt er að meta, hversu lengi þurfi að tala um fjárlög ríkisins í annarri umræðu af þremur. Hitt er hægt að heimta, að þessa fimmtíu klukkutíma tali menn um fjárlögin. Ekki bara út og suður um hitt og þetta. Menúett málþófs leynir sér ekki. Hefur bein áhrif á skort Alþingis á virðingu. Fátt hefur rýrt Alþingi meira en málþófið. Einnig koma þar við sögu óp og framíköll og spjaldburður götustráka. Virðing Alþingis er komin niður í 9% og eiga allir á því sök, málþófsmenn, götustrákar og forsetar Alþingis. Málþófið er sýnu alvarlegast, því að það er tilraun til að ýta óviðkomandi málum af dagskrá.
Afneitun tamningamanna

Félag tamningamanna hesta er haldið hinni séríslenzku afneitunaráráttu. Sér ekkert athugavert við myndband af illri meðferð ógnandi tamningakonu á körgu hrossi. Virðist telja gagnrýni jaðra við einelti. Eina frambærilega leiðin við að temja hross er að vinna það á sitt band. Það gerir ekki stúlkan á myndbandinu. Þótt tamningafélagið segi hana hafa fengið háa einkunn á Hólum. Sú einkunn getur bara verið skólanum til háðungar. Ekki má ná kergju úr hrossi með því að binda það niður og þvinga til að hlaupa áfram. Hrossið ver sig auðvitað. Félag tamningamanna réttlætir þarna forkastanlegt dýraníð.
Vogin er varasöm

Gallinn við vogina er, að hún mælir bara afleiðingu. Markmið þitt er ekki að sigra afleiðingu, heldur orsakir. Ef þú einblínir á þetta mælitæki, lendirðu í svipuðum vandræðum og aðrir, sem gáfust upp á frægum matarkúrum. Láttu ekki líf þitt snúast um vigtina, þótt þú notir vog sem mælitæki. Hugsaðu meira un matardagbókina og kaloríutalningu hennar, þótt þú notir vog til að kanna fylgni dagbókarinnar við veruleikann. Markmið þitt er að ná raunhæfum árangri, en ekki að falla í sömu, gömlu gryfju matarkúranna. Það er semsagt gott að vigta sig, en ekki of oft. Og ekki láta vigtina stjórna lífi þínu.
Slátrum fjórflokknum

Ég vil sjá fleira fólk úr Stjórnlagaráði í framboð. Fólk, sem kann að vinna og starfa saman að lausnum, ekki að framleiðslu vandræða. Feginn, að Gísli Tryggvason og Lýður Árnason fara í framboð fyrir Dögun. Vil líka sjá Þorvald Gylfason, Þórhildi Þorleifs, Ómar Ragnarsson, Illuga Jökulsson og aðra, sem hafa fylgt eftir tillögum ráðsins. Hvort sem þeir fara fram hjá Dögun eða öðrum nýflokkum. Götustrákum gömlu flokkanna á að fleygja á haugana og fá nýtt fólk til valda. Óska öllum nýflokkum góðs gengis og bezt gengis þeim, sem fá flesta úr stjórnlagaráði til liðs við sig. Slátrum fjórflokknum núna.
Málþófið snýst um annað

Málþóf bófaflokks sjálfstæðismanna á þingi um fjárlögin snýst ekki um þau sjálf. Með málþófinu reynir bófaflokkurinn að tefja fyrir öðrum málum, sem koma illa við stóru bófana, einkum kvótagreifanna. Málþófið snýst um stjórnarskrá og kvóta. Því meiri tími, sem fer í marklaust blaður um fjárlögin, þeim mun hraðar nálgast þinglok og kosningar. Ef málþófið gengur vel, daga stóru málin uppi, einkum stjórnarskráin. Hún er eitur í beinum bófaflokksins, því að hún eykur lýðræði og hnykkir á þjóðareign auðlinda. Þeim tekst þetta, því af óútskýrðum ástæðum beitir forseti Alþingis ekki heimildum gegn málþófi.
Eins og flís við rass

Bjarni Benediktsson missti minnið út af Vafningi. Þykist ekki vita neitt um alvarlegar afleiðingar af gjaldfalli láns Morgan Stanley til Glitnis. Samt fór hann beint eftir undirskriftina og seldi öll bréf sín í Glitni fyrir 126 milljónir króna. “Ég hef ekkert að fela”, segir hann nú að morgni dags. Að kvöldi segir hann: “Veistu, ég er nú ekki mættur hingað í einhverja opinbera yfirheyrslu, er það?” Mánuðum saman hefur aðild Bjarna að Vafningi, Sjóvá og Glitni verið til umræðu, án þess að neitt hafi verið útskýrt. Nema það, að formaðurinn fellur eins og flís við rass stóra bófaflokksins í pólitíkinni.
Öfgafullur nútími

Á umbúðum matvæla má víðast sjá öfgarnar í nútíma mataræði. Matur er ekki aðeins fylltur af sykri, salti og hveiti. Ekki bara fínmalaður, þeyttur og hristur, húðaður og blandaður. Hann er fitusprengdur og gerilsneyddur. Hann er líka fullur af aukaefnum, til dæmis geymsluefnum og bragðefnum. Einnig gervisykri, sem getur verið hættulegri en venjulegur sykur. Í gamla daga var matur hins vegar að mestu leyti eðlilegur. Stundum var hann skemmdur, en á þann hátt, sem meltingarvegur okkar þekkti. Við erum líkamlega ekki í stakk búin að mæta allri þeirri vinnslu, sem einkennir matarfabrikkur nútímans.
Gott fólk án stefnu

Hef enga hugmynd um stefnu Bjartrar framtíðar, þótt ég hafi reynt að kynna mér hana. Notaleg yfirlýsing um græna, yfirvegaða, skynsama og skemmtilega stefnu ruglar mig bara. Hins vegar er það ekki stóra málið, enda hefur Björt framtíð langmest fylgi nýju flokkanna. Ræðst að einhverju leyti af trausti á Guðmundi Steingrímssyni. Hann virkaði sér á parti yfirvegaður, þegar hann var innan um æðikollana í Framsókn. Margir, sem hafna fjórflokknum, eru ekki að leita að fleiri stefnum. Þeir vilja fólk með mannasiði og velvilja. Því er ekki til að dreifa hjá götustrákum Alþingis, sem eru samsafn ónytjunga.
Framsókn er hægri

Höskuldur Þórhallsson segir réttilega Framsókn vera of nærri Flokknum. Fátt skilur milli, Framsókn fylgir Flokknum svona 90%. Og er að sumu leyti meira til hægri, einkum formaður með silfurskeið í munni. Undir forustu hans kemur Framsókn fyrir sem hægri upphlaupsflokkur með ódýrar patentlausnir á hverjum fingri. Flestir þingmennirnir eru á þeirri línu nema Eygló Harðardóttir, Siv Friðleifsdóttir og kannski Höskuldur sjálfur. Hægri hönd Sigmundar Davíðs Gunnlaugssonar frá Kögun er Vigdís Hauksdóttir. Hún er hvað eftir annað í fréttum vegna æsings á landsfrægu hrognamáli. Enda er fylgið á botninum.
Snákaolía viðurkennd?

Fráleitt er, að skattgreiðendur taki þátt í kostnaði við það, sem almennt telst vera skottulækningar. Sumt af því tagi getur verið gagnlegt heilsu fólks, en um það finnast engar vísindalega unnar rannsóknir. Fyrr á öldum voru sölumenn snákaolíu á markaðstorgum og seldu ýmsa kínalífselexíra, sem reyndust sumum frábærir. Smám saman kemur í ljós, hvort ýmis náttúrulyf reynast í tilraunum gagnast heilsunni. Ríkisvaldinu ber samt að taka þessu með ró, þangað til slíkt kemur í ljós. Nærtækara er, að ríkið greiði niður vísindalega sannaða læknisfræði. Tannlækningar eru enn utan við sósíalinn.
Aragrúi nýrra matvæla

Fyrr á öldum átu menn grænmeti og ávexti, kjöt og fisk. Nú snæða menn safa, duft, sand, froðu, fars og hakk. Meltingin hlýtur að vera öðru vísi en hún var um hundruð eftir hundruð kynslóða hér áður fyrr. Litningar mannslíkamans breytast svo hægt, að fólk er vart í stakk búið til að mæta þessum aragrúa nýstárlegra matvæla. Einkum hefur dregið úr hlutverki meltingarvegarins, þegar maturinn kemur hálfmeltur á diskinn. Mér finnst skammur vegur milli slíkra breytinga og ruglings í boðefnaflutningi heilans, þótt ekki hafi verið sýnt fram á það. Verksmiðjufæða nútímans getur vart verið heilbrigð.
Réttlætisfíkn?

Réttlæti á Íslandi fer út í öfgar, ef offita verður sérstaklega vernduð í stjórnarskrá. Næst á eftir kemur vafalaust krafa um, að ofdrykkja verði vernduð þar líka. Réttlætisfíkn þarf að eiga skynsamleg takmörk. Ofát og ofdrykkja stafa að vísu af líkamlegum forsendum og teljast vera sjúkdómar. Þar með er tæpast sagt, að vernda beri slíka hegðun í stjórnarskrá. Þá mætti búast við langri biðröð fólks með vanda, sem að minnsta kosti í Kaliforníu hafa verið flokkaðir sem fíknir. Þar í flokki eru spilafíkn og kynlífsfíkn. Hvað um réttlætisfíkn? Árátta eða fíkn er vandmeðfarin í stjórnarskrá.
Skuldalækkun heimila

Skuldir heimilanna hafa verið lækkaðar um 200 milljarða. Þar munar mest um hæstaréttardóma um ólögmæti lánskjara. Þar hurfu 150 milljarðar. Einnig hafa lánin lækkað um 50 milljarða vegna stjórnvaldsaðgerða. Ríkið hefur ekki efni á meiru, enda búið að skattleggja upp í topp og spara rekstur niður í botn. Þeir, sem krefjast meiri lækkunar skulda, ættu að gera betur grein fyrir, hvernig eigi að útvega aurinn. Vissulega má reyna að sækja aukið réttlæti til Evrópudómstóla. Kannski stenzt verðtrygging ekki evrópska skoðun. Samt sýnist mér vísitala skulda sanngjörn upp að sama marki og vísitala launa.
Agaleysi á Alþingi

Verkstjórn á Alþingi er í molum. Forseti Alþingis má samkvæmt þingsköpum takmarka ræðutíma þingmanna, en gerir ekki. Hann má bera upp tillögu um, að umræðu sé lokað, en gerir ekki. Kannski telur hann, að meirihluti muni fella tillöguna. Þá væri gagnlegt að vita, hvaða þingmenn styðja málþófsmenn. Sé slíkur krumpaður meirihluti ekki til, á forsetinn hiklaust að beita þeim aga, sem þingsköp mæla fyrir. Skrípaleikur óvina þjóðarinnar í Flokknum er kominn út yfir allt velsæmi. Eins og raunar kjafturinn á mörgum þingmönnum Framsóknar. Hvort tveggja á meginþátt í skertu áliti almennings á Alþingi.
Verksmiðjuvaran flæðir

Tilgáta mín er, að fólk sé alls ekki í stakk búið til að mæta breytingum á neyzluvenjum. Forfeður okkar borðuðu grófan mat og gátu ekki ólmast í verksmiðjuframleiddum matvælum. Þeir þekktu nánast ekki sykur og fínmalað hveiti, né heldur gerbakstur. Öll matvara var í gamla daga meira eða minna náttúruleg, en nú er hún meira eða minna úr verksmiðjum. Jafnvel mjólkin kemur fitusprengd og gerilsneydd úr verksmiðjum. Líffæri fólks hafa ekki fengið færi á að laga sig að lífsstíl verksmiðjuvörunnar. Hjá sumum bilar heilsan. Hjá mörgum fara matartengd boðefni heila og taugakerfis í rugl.
Þjóðremba yfirstéttar

Í gamla daga var þjóðin alin af innlendri yfirstétt á Danahatri, bara til að magna hag yfirstéttarinnar, embættismanna og kaupmanna. Nú er þjóðin alin á Evrópuhatri og enn er hér yfirstéttin að verki. Nú eru það kvótagreifar og atvinnurekendur, sem hamast á útlandinu til að efla hag sinn og forréttindi. Íslenzk þjóðremba er ræktað illgresi. Hræðir þjóðina með evrópskri Grýlu. Með regluverki Evrópu, sem í mörgum tilvikum verndar almenning langt umfram íslenzkan geðþótta. Leiðin til að verja forréttindin er að telja fólki trú um, að séríslenzkur geðþótti forréttinda sé betri en evrópska regluverkið.